Document ID: 32011D0517

РЕШЕНИЕ ЗА ИЗПЪЛНЕНИЕ НА КОМИСИЯТА
от 25 август 2011 година
относно признаването на Азербайджан по силата на Директива 2008/106/ЕО по отношение на системите за обучение и сертифициране на морските лица
(нотифицирано под номер C(2011) 6003)
(текст от значение за ЕИП)
(2011/517/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3, първа алинея от нея,
като взе предвид искането на Белгия от 7 август 2008 г.,
като има предвид, че:
(1)
Според Директива 2008/106/ЕО държавите-членки може да вземат решение да потвърдят съответните свидетелства на морските лица, издадени от трети държави, при условие че съответната трета държава е призната от Комисията. Тези трети държави трябва да отговарят на всички изисквания на Международната конвенция за вахтената служба и нормите за подготовка и освидетелстване на моряците от 1978 г., с измененията от 1995 г. (Конвенцията STCW) (2) на Международната морска организация (IMO).
(2)
С писмо от 7 август 2008 г. Белгия поиска признаването на Азербайджан. Въз основа на посоченото искане на Белгия Комисията оцени системите на обучение и сертифициране в Азербайджан с цел проверка на съответствието на тази държава с всички изисквания на Конвенцията STCW и на това, дали Азербайджан е взел подходящи мерки за предотвратяване на измами във връзка с удостоверенията. Посочената оценка се основаваше на резултатите от инспекцията, проведена от експерти на Европейската агенция по морска безопасност през февруари 2009 г. По време на инспекцията бяха установени някои нередности в системите за обучение и сертифициране.
(3)
Комисията предостави на държавите-членки доклад с резултатите от оценката.
(4)
С писма от 4 декември 2009 г. и 26 октомври 2010 г. Комисията поиска от Азербайджан да представи доказателства, че установените нередности са били отстранени.
(5)
С писма от 13 януари 2010 г. и 24 декември 2010 г. Азербайджан представи изисканата информация и доказателства, че са взети подходящи и достатъчни коригиращи мерки за отстраняване на всички нередности, установени в рамките на оценката на съответствието.
(6)
Резултатът от оценката на съответствието и оценката на представената от Азербайджан информация показва, че въпросната държава отговаря на всички изисквания на Конвенцията STCW и е взела подходящи мерки, за да предотврати измамите във връзка с удостоверенията. Следователно тя трябва да бъде призната от Комисията.
(7)
Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
ПРИЕ НАСТОЯЩОТО РЕШЕНИЕ:
Член 1
По смисъла на член 19 от Директива 2008/106/ЕО Азербайджан се признава по отношение на системите за обучение и сертифициране на морските лица.
Член 2
Адресати на настоящото решение са държавите-членки.
Съставено в Брюксел на 25 август 2011 година.

Labels: 12
8
18
9